બીજે દિવસે પપ્પા ઘેર આવ્યા ત્યારે એમના હાથમાં એક અવનવી ચીજ હતી. ઘરમાં પ્રવેશતાં જ પપ્પાએ બૂમ પાડી, “દીયા, ક્યાં છે? અહીં આવ જો… એક નવી ચીજ બતાવું.” દીયા દોડતી આવી. પપ્પાના હાથમાં ‘ચકલીઘર’ હતું. તે જોઈ દીયા નવાઈ પામી. “આ શું છે પપ્પા?” ‘ચકલીઘર’ પપ્પા બોલ્યા. “ક્યાંથી લાવ્યા?” “બેટા, આપણા દેશમાં કેટલાંક પક્ષીઓને બચાવવાનું એક અભિયાન ચાલે છે. ‘ચકલી બચાવો’ અભિયાન પણ એક છે. તે સંસ્થાવાળા લોકો આવાં ઘર બનાવી મફતમાં વિતરણ કરે છે.” “આ તો બહુ સરસ ઘર છે. ચકીને મજા પડશે, પણ એને ક્યાં મૂકીશું? ઘરમાં તો મમ્મી…” દીયા અચકાઈ.